Document ID: 32010D0017

DECIZIA COMISIEI
din 29 octombrie 2009
privind adoptarea parametrilor de bază pentru registrele de evidență a permiselor de mecanici de locomotivă și a certificatelor complementare prevăzute de Directiva 2007/59/CE a Parlamentului European și a Consiliului
[notificată cu numărul C(2009) 8278]
(Text cu relevanță pentru SEE)
(2010/17/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2007/59/CE a Parlamentului European și a Consiliului din 23 octombrie 2007 privind certificarea mecanicilor de locomotivă care conduc locomotive și trenuri în sistemul feroviar comunitar (1), în special articolul 22,
având în vedere recomandarea Agenției Europene a Căilor Ferate cu privire la parametrii de bază pentru registrele de evidență a permiselor de mecanici de locomotivă și a certificatelor complementare (ERA/REC/SAF/05-2008) din 19 decembrie 2008,
întrucât:
(1)
În conformitate cu articolul 22 alineatul (1) din Directiva 2007/59/CE, autoritățile competente ar trebui să țină un registru național de evidență a permiselor de mecanici de locomotivă ori să ia măsuri pentru a se ține un astfel de registru.
(2)
În conformitate cu articolul 22 alineatul (2) din Directiva 2007/59/CE, întreprinderile feroviare și administratorii de infrastructură ar trebui să țină un registru al societății pentru evidența certificatelor complementare ori să ia măsuri pentru a se ține un astfel de registru.
(3)
În temeiul articolului 22 alineatul (4) din Directiva 2007/59/CE, Agenția Europeană a Căilor Ferate trebuie să propună parametrii de bază pentru registrele de evidență a permiselor de mecanici de locomotivă care vor fi instituite de către autoritățile competente și pentru registrele certificatelor complementare care vor fi instituite de către întreprinderile feroviare și administratorii de infrastructură care angajează mecanici de locomotivă pe bază permanentă sau prin contract. La nivelul unui stat membru, registrul național de evidență a permiselor de mecanici de locomotivă ar trebui să țină evidența tuturor permiselor eliberate mecanicilor de locomotivă în statul membru respectiv.
Pentru solicitarea unui permis de mecanic de locomotivă ar trebui utilizat un formular tip în vederea înregistrării permisului și actualizărilor, modificărilor, înlocuirilor, reînnoirilor, suspendărilor și retragerilor.
(4)
Registrul de evidență a permiselor de mecanici de locomotivă și registrul certificatelor complementare ar trebui să fie accesibile în vederea consultării de către persoanele abilitate de autoritățile competente și de către părțile interesate; diversele registre ar trebui să fie unitare în ceea ce privește datele introduse și formatul acestora; în consecință, pentru crearea acestor registre ar trebui să se aplice specificații operaționale și tehnice comune.
(5)
Toate informațiile prevăzute de permise, certificate complementare armonizate, de registrul de evidență a permiselor și de registrul certificatelor complementare armonizate ar trebui utilizate de către autoritățile din domeniul siguranței pentru a se facilita evaluarea procesului de certificare a personalului prevăzut la articolele 10 și 11 din Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (directiva privind siguranța feroviară) (2), precum și pentru a se accelera emiterea certificatelor de siguranță prevăzute la articolele menționate.
(6)
În conformitate cu articolul 19 alineatul (1) litera (f) din Directiva 2007/59/CE, registrul de evidență a permiselor de mecanici de locomotivă ar trebui ținut și actualizat de către autoritățile competente sau organismele mandatate; statele membre ar trebui să informeze Comisia și celelalte state membre cu privire la organismul pe care l-au desemnat în acest scop, printre altele pentru a permite acestor organisme să facă schimb de informații.
(7)
Ar fi ideal ca fiecare stat membru să instituie un registru informatizat pentru evidența permiselor de mecanici de locomotivă, astfel încât să se asigure deplina interoperabilitate a registrelor, iar autoritățile competente și alte organisme care au drepturi de acces să poată să obțină informații. Cu toate acestea, din motive de natură economică și tehnică, acest tip de interfață nu poate fi adoptat fără alte investigări. În primul rând, este necesar să se convină metodele prin care să se asigure că accesul este acordat sub rezerva anumitor condiții, astfel cum se prevede în Directiva 2007/59/CE. În al doilea rând, este necesar să se efectueze un studiu privind numărul de tranzacții, în vederea realizării unei analize costuri/beneficii, și să se propună o soluție viabilă care să nu determine costuri administrative disproporționate în raport cu nevoile reale. Prin urmare, Agenția Europeană a Căilor Ferate a propus aplicarea unei soluții intermediare, cu un schimb de informații simplificat, precum și dezvoltarea unei interfețe electronice, într-o etapă ulterioară.
(8)
În conformitate cu articolul 36 alineatul (3) din Directiva 2007/59/CE, directiva menționată nu se aplică Ciprului și Maltei. Prin urmare, această decizie nu ar trebui să fie aplicabilă Ciprului și Maltei, atât timp cât statele membre respective nu au un sistem feroviar.
(9)
Măsurile prevăzute de prezenta decizie sunt conforme cu avizul Comitetului pentru interoperabilitate și siguranță feroviară, instituit în temeiul articolului 21 din Directiva 96/48/CE,
ADOPTĂ PREZENTA DECIZIE:
Articolul 1
Se adoptă parametrii de bază privind registrul național de evidență a permiselor de mecanici de locomotivă (denumit în continuare „RNP”), prevăzuți în anexa I.
Articolul 2
Se adoptă parametrii de bază privind registrul certificatelor complementare (denumit în continuare „RCC”), prevăzuți în anexa II.
Articolul 3
(1) În termen de 24 de luni de la intrarea în vigoare a prezentei decizii, Agenția Europeană a Căilor Ferate (denumită în continuare „Agenția”) efectuează un studiu de fezabilitate cu privire la o aplicație informatică, care să îndeplinească parametrii de bază prevăzuți pentru RNP și RCC și care să faciliteze schimbul de informații între autoritățile competente, întreprinderile feroviare și administratorii de infrastructuri.
Studiul de fezabilitate va aborda, în special, structura funcțională și tehnică, modul de operare și normele privind introducerea și accesarea datelor.
Studiul de fezabilitate va fi discutat și aprobat în cadrul cooperării dintre reprezentanții autorităților competente menționate la articolul 35 din Directiva 2007/59/CE.
(2) Dacă este cazul, pe baza rezultatelor studiului prevăzut la alineatul (1), Agenția va concepe o aplicație-pilot pentru o rețea care să includă cel puțin trei RNP și nouă RCC.
Timp de cel puțin un an, Agenția va monitoriza aplicația-pilot, apoi va întocmi un raport în atenția Comisiei, completat, dacă este cazul, cu o recomandare de modificare a prezentei decizii.
Articolul 4
În decurs de un an de la intrarea în vigoare a prezentei decizii, statele membre informează Comisia și celelalte state membre:
(a)
cu privire la organismul desemnat să emită permise pentru mecanicii de locomotivă, în conformitate cu articolul 19 alineatul (1) litera (a) din Directiva 2007/59/CE;
(b)
cu privire la organismul desemnat să țină și să actualizeze RNP, în conformitate cu articolul 19 alineatul (1) litera (f) din Directiva 2007/59/CE.
Articolul 5
Prezenta decizie se adresează statelor membre.
Prezenta decizie nu se aplică Ciprului și Maltei, atât timp cât pe teritoriul acestora nu există un sistem feroviar.
Adoptată la Bruxelles, 29 octombrie 2009.

Labels: 7
12
8
9